Ing Indonesia wis maewu-ewu skripsi ditulis, jumbuh karo jumlahe sarjana sing wis kasil ngrampungake kuliyahe. Basa skripsi sing lumrah digunakake kanggo pratelan yaiku basa Indonesia. Ana skripsi sing nganggo basa Inggris, basa Arab lan basa manca liyane. Akeh-akehe basa manca digunakake ing skripsi sing pancen dadi jurusane kuliyah, kayata jurusan basa Inggris oleh nganggo pratelan basa Inggris, jurusan basa manca liyane uga ngono, nganggo basa pratelan sing jumbuh karo jurusane. Panganggone basa kaya mangkono iku wis trep karo Undang-undang Sistem Pendidikan Nasional bilih basa pratelan ing pamulangan nasional iku nganggo basa Indonesia. Basa dhaerah lan basa manca bisa digunakake manawa pancen bisa nyengkuyung pamulangan basa. Kanthi dhasar iku mesthi wae universitas sing ndhuweni jurusan basa Jawa, utawa pendhidhikan basa Jawa bisa paring kalonggaran marang mahasiswane supaya nulis skripsi nganggo pratelan basa Jawa, ora kudu nganggo basa Indonesia. Nganti saiki skripsi sing nganggo pratelan basa Jawa kaya-kaya durung ana. Apa tumon?